Helle Sjelle (KF), 2010-05-21:
Først og fremmest vil jeg gerne sige tak til udviklingsministeren for den grundige besvarelse af forespørgslen, der handler om status for FN's mål for 2015.
Næste fredag skal vi jo også diskutere regeringens nye strategi for dansk udviklingsbistand.
Jeg glæder mig til den debat, men jeg vil også derfor allerede nu gøre opmærksom på, at jeg på fredag nok kommer til at gentage nogle af de ting, som jeg siger her i dag.
Jeg vil gerne understrege, at 2015-målene er et fantastisk godt pejlemærke og godt redskab, som hele verdens donorlande bør rette sig efter.
Målene spænder vidt, så der er nok at tage fat på.
Vi Konservative fremførte sidst i det gamle år, at en hovedprioritet i dansk udviklingsbistand bør være ligestilling, og vi fremlagde også et udspil på området.
Nu kan vi så med glæde konstatere, at øget ligestilling mellem mænd og kvinder netop indgår som en af prioriteterne i den danske regerings nye udviklingspolitiske strategi, og det er vi naturligvis meget, meget glade for.
Det går ud over den enkelte kvinde, der ofte lider betydeligt i forbindelse med graviditeter og fødsler.
Mange kvinder dør simpelt hen i barselsengen.
Men det går også ud over samfundet, fordi kvinder ikke får lov til at udfolde det kæmpe potentiale, som de har.
I mange udviklingslande udgør kvinderne størstedelen af arbejdskraften i f.eks. landbruget, så hvis kvinderne i højere grad end i dag fik lov til at bestemme selv og f.eks. at eje jorden, ville landbrugsproduktionen også med al sandsynlighed efter vores opfattelse stige i udviklingslandene.
Så sidder der nok nogle, der spørger sig selv om, hvordan det hænger sammen, og om det stærke konservative ønske om at ændre kvindernes vilkår i udviklingslandene så egentlig hænger sammen med dagens forespørgselsdebat om FN's 2015-mål.
Det hænger sådan sammen, at 2015-mål nr. 3 f.eks. handler om at øge ligestillingen mellem mænd og kvinder.
Derudover handler mål nr. 4 og 5 om at mindske børne- og mødredødelighed, og endelig handler mål nr. 6 om at bekæmpe hiv, aids og malaria.
Forbedret ligestilling og forbedrede vilkår for kvinder vil have en række positive effekter, som ligger fint i tråd med en række af FN's 2015-mål.
Det, at kvinder får det bedre, er faktisk også en forudsætning for at opfylde en række af de andre mål.
Vi Konservative tror således på mange måder, at kvinder er nøglen til udvikling i verdens fattigste lande, og derfor bakker vi også fuldt og helt op om den prioritering af kvinder, ligestilling og reproduktiv sundhed, som udviklingsministeren lægger op til.
Derfor mener vi også, at den danske udviklingsbistand skal være fokuseret og målrettet så godt, som det nu er muligt.
Vi skal gøre det, vi er bedst til.
Hvor end vi gerne vil det, kan vi danskere ikke redde hele verden, men vi kan gøre en indsats for at trække verdens fattigste lande i en retning, som vi anser for at være gavnlig.
Da vi er et lille donorland – det må vi jo sige – bør vi bruge den udviklingsbistand, som de danske skatteydere finansierer, sådan, at den har så stor virkning, som det er muligt.
Derfor mener vi også, at en forbedring af ligestilling og kvinders vilkår er et rigtig godt sted at sætte ind, og det mener vi som sagt af to grunde: For det første gavner det den enkelte kvinde at få bedre vilkår, og der er virkelig rum for fremgang.
Kvinderne har det i mange udviklingslande rigtig skidt, og det gælder i særlig grad, når de er gravide og skal føde.
For det andet er en investering i ligestilling og forbedring af kvinders vilkår en investering i hele samfundet.
Allerede i dag udgør kvinder en meget vægtig del af arbejdsstyrken i mange udviklingslande.
Hvis kvinderne fik den øgede ligestilling og flere rettigheder, ville deres produktivitet og dermed hele samfundets velstand stige.
Alt i alt bakker vi Konservative således op om den overordnede linje, som udviklingsministeren er ved at lægge med den nye strategi for dansk udviklingsbistand.
Vi mener, at den danske udviklingsbistand bør fokuseres og målrettes, så Danmark som donorland kan gøre en stor forskel.
Vi Konservative vil i særlig grad gerne målrette udviklingsbistanden til at forbedre ligestillingen og kvinders vilkår helt generelt, og det mener vi faktisk også er et væsentligt bidrag til at 2015-målene opnås.